Da valgstederne i Vesthimmerlands Kommune lukkede klokken otte tirsdag aften, kunne de valgtilforordnede tælle til 1861 personlige stemmer til SF’eren Theresa Berg Andersen. - Det fatter man ikke en skid af, siger en træt Theresa Berg Andersen dagen derpå. Hun beskriver sit valg som ’over al forventning', og som det ser ud nu, er der tale om det bedste, personlige SF-valg i Nordjylland. Theresa Berg Andersen (SF) fik næstflest stemmer i Vesthimmerlands Kommune kun overgået af Per Bach Laursen (V), som i går aftes kunne præsentere sig selv som borgmester for de kommende fire år. - Det skal lige bundfælde sig, fordi rød blok jo står svagt i Vesthimmerland, siger Theresa Berg Andersen og kvitterer samtidigt for, at Per Bach Laursen (V) stod i spidsen for en bred konstituering. SF i Nordjylland Ved valget i 2017 fik Theresa Berg Andersen 1250 personlige stemmer, og med dette valsg 1861 personlige stemmer, har hun tilkmpet sig en stigning på 48,9 procent. I Nordjylland er SF gået fra syv til tolv mandater. Partiet er ikke repræsenteret i Læsø og Morsø Kommuner. Fremgangen for partiet er mest markant i Rebild, Aalborg, Morsø og Vesthimmerlands Kommune, hvor Theresa Berg Andersen er spidskandidat. - Jeg har været markant på mine holdninger og har fremført nogle meninger, som har skilt sig ud. Så folk har nok fået øjnene op for, at hende SF’eren ikke er ”så ringe endda”, forklarer hun, og understreger også, at hendes tid på Christiansborg som erhvervsordfører under corona, også kan have været en medvirkende faktor til det gode, personlige valg. Vil hellere have haft andre poster Theresa Berg Andersen har fået formandsposten for beskæftigelsesudvalget. Det var imidlertid ikke drømmescenariet for SF-politikerne, som også kan kalde sig anden viceborgmester. - Det er okay, men jeg vil gerne have haft sundhedsudvalget. Jeg plejer at kalde mig en ’velfærdsvogter’. Det er de områder jeg brænder for, men i beskæftigelsesområdet er der bestemt også noget at tage hul på. Det skal jeg nok, gøre interessant for mig. Theresa Berg Andersen tillægger ikke posten som 2. viceborgmester stor værdi. Med 9,5 procent af stemmerne i kommunen ud for hendes navn, havde hun forventet at få posten som 1. viceborgmester. - Jeg synes jeg havde fortjent den på næstflest stemmer, men overordnet er jeg tilfreds. Villy Søvndal (SF) fik i Kolding Kommune 10,7 procent af stemmerne, og både i Hvidovre og Langeland Kommuner blev det til borgmesterposter til Socialistisk Folkeparti.

Referat:
SF fik fem ekstra mandater i de nordjyske byråd ved kommunalvalget. Theresa Berg Andersen (SF) fra Vesthimmerland skaffede næstflest stemmer og dermed et mandat mere til partiet.